BERETNING om regnskab for Det Europæiske Erhvervsuddannelsesinstitut (Torino) for regnskabsåret, der afsluttedes pr. 31. december 1997, med instituttets svar (98/C 406/07)

1.1. Denne beretning afgives til bestyrelsen for Det Europæiske Erhvervsuddannelsesinstitut i henhold til artikel 11, stk. 4, i Rådets forordning (EØF) nr. 1360/90 (1).

1.2. Retten har revideret regnskabet for Det Europæiske Erhvervsuddannelsesinstitut for regnskabsåret, der afsluttedes pr. 31. december 1997. Direktøren er i overensstemmelse med artikel 11, stk. 1, i Rådets forordning (EØF) nr. 1360/90 ansvarlig for budgettets gennnemførelse. Dette indebærer, at direktøren skal udarbejde og opstille regnskabet (2) i overensstemmelse med de finansielle bestemmelser, der gælder for instituttet, og som er fastsat i artikel 12 i Rådets forordning (EØF) nr. 1360/90. Revisionsretten skal i henhold til artikel 188 C i traktaten om oprettelse af Det Europæiske Fællesskab revidere årsregnskabet.

1.3. Revisionen blev gennemført i overensstemmelse med de retningslinjer og standarder, der gælder for Rettens revision. Disse er udarbejdet på grundlag af almindeligt anerkendte internationale revisionsnormer og tilpasset, så der tages højde for de særlige forhold, der gør sig gældende i Fællesskabet. Revisionen omfattede regnskabsregistreringerne og andre revisionshandlinger, der skønnedes nødvendige under de givne omstændigheder. Revisionen gav Retten et rimeligt grundlag for nedenstående erklæring.

1.4. Revisionen gav Retten rimelig sikkerhed for, at regnskabet for det regnskabsår, der afsluttedes pr. 31. december 1997, er rigtigt og de underliggende transaktioner som helhed betragtet lovlige og formelt rigtige.

BEMÆRKNINGER OM DE VÆSENTLIGSTE RESULTATER AF REVISIONEN AF GENNEMFØRELSEN AF DET EUROPÆISKE ERHVERVSUDDANNELSESINSTITUTS BUDGET FOR REGNSKABSÅRET, DER AFSLUTTEDES PR. 31. DECEMBER 1997

Tilskud uden for budgettet - Phare, Tacis og Tempus

1.5. Inden for rammerne af Phare-, Tacis- og Tempus-programmerne forvalter instituttet midler, som Kommissionen har stillet til rådighed. Tilskuddene, som udgør et betydeligt beløb (ca. 380 mio. ECU i 1997), er ikke opført i instituttets budget, men i et særskilt regnskab. Den samlede saldo (56,6 mio. ECU pr. 31. december 1997) på de ca. 30 bankkonti, instituttet benytter i forbindelse med forvaltningen af sine transaktioner, figurerer ikke i instituttets regnskab.

Retten anmoder endnu engang instituttet (3) om at sørge for, at transaktionerne vedrørende forvaltningen af disse midler registreres i instituttets regnskab.

Ny procedure for gennemførelse af betalinger

1.6. Efter indførelsen af det nye edb-system SI 2 bliver alle instituttets forpligtelser og betalingsordrer registreret hurtigere og mere effektivt.

1.7. SI 2 anvendes imidlertid kun i forvaltningen af budgettet. Det henstilles, at instituttet så hurtigt som muligt går over til også at føre det almindelige regnskab på dette system.

Lagerbeholdning

1.8. Ved efterprøvelsen af, om den faktiske lagerbeholdning var korrekt registreret i mængde- og værdifortegnelsen, fandt Retten forældet computerudstyr (pc'er, printere osv.) til en værdi af ca. 0,3 mio. ECU oplagret i instituttets lokaler. Instituttet bør sætte dette materiel til salg eller kassere det.

Vedtaget af Revisionsretten i Luxembourg på mødet den 5. november 1998.

På Revisionsrettens vegne

Bernhard FRIEDMANN

Formand

Tabel 1 Balance pr. 31. december 1997

>TABELPOSITION>

>TABELPOSITION>

Kilde: Revisionsretten på grundlag af instituttets tal.

>TABELPOSITION>

(1) EFT L 131 af 23.5.1990, s. 4.

(2) I overensstemmelse med artikel 11, stk. 3, i Rådets forordning (EØF) nr. 1360/90 er regnskabet over instituttets indtægter og udgifter i regnskabsåret 1997 opstillet den 31. marts 1998 og sendt til Kommissionen, bestyrelsen og Revisionsretten. Retten modtog regnskabet den. 17. april 1998. I tabellerne vedføjet som bilag til denne beretning vises regnskabet i oversigtsform.

(3) EFT C 393 af 29.12.1997, s. 41.

INSTITUTTETS SVAR

Tilskud uden for budgettet - Phare, Tacis, Tempus

Retten gentog sin anbefaling fra beretningen om regnskabet for 1996 om at integrere alle midler, som Kommissionen overfører til instituttet, i instituttets eget regnskab.

Den 27. oktober 1998 blev der afholdt et møde mellem Revisionsretten, Kommissionen (GD XX og GD XXII) og instituttet. Her blev der opnået enighed om at lade alle midler, som instituttet forvalter, indgå i regnskabet. Alle beløb, der indføres i instituttets regnskab, vil også fremgå af årsberetningen. Det blev desuden vedtaget, at alle beløb bør indgå i budgetdokumentet. Mens tilskuddet til instituttet skal godkendes af bestyrelsen, vil alle yderligere beløb, dvs. beløb vedrørende faglig bistand og konventioner indgået med Kommissionen, blive vist til orientering i et bilag til budgettet og dermed skabe øget åbenhed og gennemskuelighed for alle, der er involveret i ledelsen, kontrollen og revisionen af instituttet.

Ny procedure for ændringerne i forbindelse med gennemførelse af betalinger

Retten omtaler de forbedringer, der er resultatet af indførelsen af det nye budgetsystem SI 2, og foreslår at lade det omfatte alle almindelige regnskabsanliggender. Instituttet hilser rettens positive holdning velkommen og er enig i dens anbefalinger. Instituttets medarbejdere er allerede begyndt at arbejde på at opnå dette mål. Der er udarbejdet en projektplan og specifikationer, og edb-udviklingsarbejdet er i gang. Det vil blive muligt at overføre data fra hovedbogen. Det forventes, at det nye system vil være på plads i begyndelsen af 1999.

Fortegnelse over inventar

Retten har taget spørgsmålet om forældet computermateriel og andet udstyr op. Der blev aftalt en procedure mellem instituttet og finanskontrollen, og i overensstemmelse hermed blev der valgt en almennyttig organisation, som får lov til at genanvende udstyret. Udstyret udleveres til denne organisation i første uge af november, og fortegnelsen over inventar vil derfor blive justeret på dette tidspunkt.